
A mérai katonamars

Kulcsszavak: tánc, kalotaszegi legényes, katonaság, folklorizálódás, folklorizmus
A kutatás kiindulópontját egy 1963-as táncfolklorisztikai interjú képezi, amely alapján egy, a táncfolklorisztika számára eddig ismeretlen, csoportosan járt mérai férfitánc kerül bemutatásra. A táncot az I. világháború alatt katonáskodó, fiatal mérai férfiak honosították meg saját közösségükben, majd tovább adták azt a következő generációnak, így a katonamars a kalotaszegi Méra tánckultúrájának részévé vált. A felsorolt forrásanyag bemutatásán túl, a kutatás kísérletet tesz a katonamarsot táncoló első mérai férfiak beazonosítására. A források adta lehetőségek keretein belül rá kíván világítani a táncot érintő folklorizációs folyamatra és a tánc formálódását kísérő, 20. századi változásokra, illetve megkísérli a tánc műfaji besorolását is.



